“เมย์แบงก์” ชี้ดีลซื้อ “3BB-JASIF” หนุนกำไร ADVANC ปี 66-67 ขึ้นอีก 3% อัพเป้า 250 บ.
"เมย์แบงก์" คาดดีลเข้าซื้อกิจการ “TTTBB-JASIF” หนุนกำไร ADVANC ปี 66-67 เพิ่มขึ้นอีก 3% โดยยังคงแนะนำ "ซื้อ" ราคาเป้าหมาย 250 บ. จากเดิม 244 บ.
"เมย์แบงก์" คาดดีลซื้อ "TTTBB-JASIF" หนุนกำไร ADVANC ปี 66-67 เพิ่มขึ้นอีก 3% อัพเป้าใหม่ 250 บ.
13 ก.ย. 2565

บริษัทหลักทรัพย์ เมย์แบงก์ (ประเทศไทย) จำกัด (มหาชน) หรือ MST ระบุในบทวิเคราะห์วันนี้ (13 ก.ย.65) คาดว่าข้อเสนอใหม่ของ ADVANC เรื่องการชำระค่าเช่าล่วงหน้า (ประกาศเมื่อวันที่ 12 ก.ย.65) จะส่งผลให้ JASIF มีผลตอบแทนจากเงินปันผลที่ประมาณ 8.5% ในปีงบ 65-69 เพิ่มขึ้น จากประมาณ 7.0% ในข้อเสนอเดิม จากอัตราผลตอบแทนที่สูงขึ้นในช่วงสามปีแรก จึงเชื่อว่าผู้ถือหน่วย JASIF จะอนุมัติข้อตกลงของ ADVANC ในวันที่ 18 ต.ค.65 เพิ่มคาดการณ์กำไรสุทธิหลักปี 66-67 เพิ่มขึ้น 3% หลังรวมดีลเข้าซื้อ TTTBB และ JASIF เข้าไปในประมาณการ
โดยใส่ประเด็นการเข้าซื้อกิจการ บริษัท ทริปเปิลที บรอดแบนด์ จำกัด (มหาชน) หรือ TTTBB มีสัดส่วนถือหุ้น 100% และ กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF มีสัดส่วนถือหุ้น 19% ของ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เข้าไปในประมาณการส่งผลให้กำไรสุทธิหลักในปี 66-67 เพิ่มขึ้น 3% โดยรายได้ที่เพิ่มขึ้นส่วนใหญ่เกิดจากการใช้จ่ายค่าเช่ารายปีที่ลดลง 31% ตามที่ ADVANC เสนอค่าเช่าของ TTTBB ให้กับ JASIF ลดลงจาก 1.06 หมื่นล้านบาท อยู่ที่ 7.3 พันล้านบาทในปี 66 ในกรณีนี้ทางฝ่ายวิจัยประเมินผลกระทบเชิงบวก 980 ล้านบาทต่อกำไรสุทธิหลักของ ADVANC สำหรับปี 66 หนุนโดยกำไรสุทธิหลักของ TTTBB ที่ 1.9 พันล้านบาทหลังการแก้ไขสัญญาเช่า เป็นปัจจัยบวก และ 908 ล้านบาทดอกเบี้ยจ่ายหลักหักภาษีเป็นปัจจัยลบ
ทั้งนี้คาดว่าการเข้าซื้อกิจการ TTTBB และ JASIF ของ ADVANC จะมีมูลค่าปัจจุบันสุทธิ  (NPV) ที่ 6.0 บาท/หุ้น ซึ่งประกอบด้วย NPV ที่เป็นบวกที่ 6.7 บาท/หุ้น จากการซื้อ TTTBB มีมูลค่ายุติธรรมที่ 3.95 หมื่นล้านบาท เมื่อเทียบกับราคาซื้ออยู่ที่ 1.95 หมื่นล้านบาท และ NPV ติดลบที่ 0.7 บาท/หุ้น จากการซื้อ JASIF มีมูลค่ายุติธรรม 1.08 หมื่นล้านบาท เมื่อเทียบกับราคาซื้ออยู่ที่ 1.29 หมื่นล้านบาท สมมติฐานที่สำคัญสำหรับมูลค่ายุติธรรมของ TTTBB ประกอบด้วย 1) รายได้เฉลี่ยต่อเลขหมายต่อเดือน (ARPU) ทรงตัวที่ 591 บาท/เดือน เมื่อเทียบเท่ากับ ARPU ไตรมาส 2/65 และ 2) การเติบโตของจำนวนสมาชิก 1-3% ในช่วงปี 67-71 มูลค่ายุติธรรมของ JASIF ที่ 7.1 บาท/หุ้น บนข้อเสนอล่าสุดของ ADVANC
ทั้งนี้เพิ่มราคาเป้าหมายของ ADVANC จากเดิมมีราคาเป้าหมาย 244 บาท เป็น 250 บาท (7.5% WACC, 2.0% LTG) หลังจากใส่ปัจจัยการเข้าซื้อกิจการ TTTBB และ JASIF เข้าไปในประมาณการ
ทั้งนี้ ดีลดังกล่าวจะบรรลุได้ก็ขึ้นอยู่กับ 1) การอนุมัติของผู้ถือหุ้น JAS ในการขายหุ้น TTTBB และ JASIF ในวันที่ 23 ก.ย.65
2) ผู้ถือหน่วย JASIF อนุมัติข้อเสนอของ ADVANC ในวันที่ 18 ต.ค.65 และ 3) กสทช.อนุมัติ ในไตรมาส 1/66 ซึ่งความเสี่ยง คือการยกเลิกการเข้าซื้อ TTTBB-JASIF หรือการจ่ายค่าเช่าให้กับ JASIF ที่สูงกว่าที่คาดการณ์ไว้